Vlugteling doodgeskiet op die grens van BulgaryeArgieffoto/Jaz O’Hara/Facebook Die vlugtelingekrisis in Europa duur nou al vir meer as ŉ jaar voort. ŉ Vlugteling is Donderdag deur grenspolisie doodgeskiet toe ŉ groep van sowat 50 vlugtelinge uit Afghanistan oor die grens tussen Bulgarye en Turkye probeer vlug het. Die grenspolisie het die vlugtelinge verskeie kere gevra om te stop en dadelik om te draai. Die groep mans, almal tussen 20 en 30 jaar, het glo geweier om te stop en voortgegaan om in die rigting van Bulgarye te beweeg. Die polisie het waarskuwingskote begin afvuur en een van die skote het ŉ vlugteling in die nek getref naby die stad Sredez in die suidooste van Bulgarye. Die gewonde man is dadelik na ŉ hospitaal geneem, maar is dood verklaar nog voor hy die hospitaal bereik het. Die ander mans, wat blykbaar geen wapens gedra het nie, is gevange geneem. Die Bulgaarse president, Boiko Borisof, is tydens ’n EU-vergadering oor vlugtelinge in Brussel van die voorval ingelig. Hy het dadelik die beraad verlaat en teruggereis na Bulgarye. Die voorval word as ŉ ongeluk voorgehou en daar word aangevoer dat die koeël teen iets vasgeskiet en so van rigting verander het. Verdere ondersoeke word tans gedoen.